Illum, il-Kummissjoni adottat linji gwida biex lill-Istati Membri tgħinhom jimplimentaw id-Direttiva riveduta dwar is-Servizzi tal-Media Awdjoviżiva. Il-linji gwida jipprovdu għodda prattika li tiżgura l-promozzjoni tax-xogħlijiet Ewropej fil-kontenut tal-midja, u b'hekk tappoġġa d-diversità kulturali u tagħtu aktar għażla lill-konsumaturi Ewropej. Se jgħinu wkoll biex l-utenti tal-pjattaformi tal-video-on-demand u tal-videosharing, b'mod partikolari l-minorenni, ikunu protetti aħjar mid-diskors ta' mibegħda u mill-kontenut dannuż. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Ir-regoli awdjoviżivi riveduti huma għodda li tħares lill-utenti mill-kontenut dannuż. Barra minn hekk, permezz tagħhom, il-kumpaniji, il-films u impriżi oħra tal-midja Ewropej ikunu jistgħu joħolqu u jippromwovu kontenut magħmul fl-Ewropa, biex il-konsumaturi jgawdu d-diversità kulturali u minn għażla aktar varjata ta' prodotti u servizzi.” Il-Kummissarju għas-Suq Intern Thierry Breton, stqarr: “Qed naħtfu l-opportunitajiet kollha tas-settur tal-midja awdjoviżiva tagħna għal kull wieħed u waħda minna – għall-familji, in-negozji, il-ħallieqa u l-awturi – billi nbiddlu mill-qiegħ l-industrija tal-midja tagħna biex tipprovdi servizzi aktar innovattivi, filwaqt li nippromwovu l-kultura Ewropea tagħna fil-katalgi on-demand, u nipproteġu lit-tfal u lil utenti vulnerabbli oħra mill-kontenut online illegali u dannuż.” L-Istati Membri tal-UE għandhom sad-19 ta' Settembru 2020 biex jittrasponu d-Direttiva riveduta dwar is-Servizzi tal-Media Awdjoviżiva fil-liġi nazzjonali tagħhom. Il-linji gwida mhumiex vinkolanti iżda mistennija jikkontribwixxu għall-implimentazzjoni u l-infurzar armonizzati tagħha. Dawn juru l-fehmiet tal-Kummissjoni fuq kif għandhom jiġu applikati ċerti kunċetti speċifiċi biex tkun żgurata implimentazzjoni konsistenti tar-regoli dwar il-midja fl-Istati Membri kollha. Il-linji gwida huma parti mill-ħidma usa' tal-Kummissjoni biex tiddefinixxi responsabbiltajiet aktar ċari u l-kontabbiltà għall-midja soċjali u għall-pjattaformi online, u jikkumplimentaw il-pakkett li jmiss tal-Att dwar is-Servizzi Diġitali li dwaru għaddejja konsultazzjoni pubblika. Illum il-Kummissjoni adottat żewġ settijiet ta' linji gwida: Linji gwida għax-xogħlijiet Ewropej Id-Direttiva dwar is-Servizzi tal-Media Awdjoviżiva riveduta saħħet l-obbligi tal-promozzjoni tal-films u tal-programmi televiżivi Ewropej fis-servizzi on-demand, li jridu jiżguraw sehem ta' mill-inqas 30% ta' kontenut Ewropew fil-katalgi tagħhom u jagħtu prominenza lil dan il-kontenut. Barra minn hekk, f'ċerti kundizzjonijiet, l-Istati Membri jistgħu jeżiġu li l-fornituri tas-servizzi tal-midja stabbiliti fi Stat Membru ieħor, iżda li jimmiraw udjenzi fit-territorji tagħhom, jikkontribwixxu finanzjarjament għall-produzzjoni tax-xogħlijiet Ewropej. Il-linji gwida jinkludu wkoll metodoloġija rakkomandata għall-kalkolu tas-sehem ta' 30% tal-kontenut Ewropew f'kull katalogu nazzjonali, abbażi tat-titli tal-films u tal-istaġuni tas-sensiliet televiżivi. Jiċċaraw ukoll id-definizzjoni ta' “udjenza baxxa” u “fatturat baxx” biex il-fornituri iżgħar ikunu eżentati mill-obbligi li jikkonċernaw il-promozzjoni tax-xogħlijiet Ewropej u ħalli la jiddgħajjef l-iżvilupp tas-suq u lanqas ma tixxekkel l-opportunità għal parteċipanti ġodda fis-suq. Linji gwida dwar pjattaformi tal-videosharing Id-Direttiva riveduta dwar is-Servizzi tal-Media Awdjoviżiva testendi l-istandards tal-UE dwar kontenut illegali u dannuż għall-pjattaformi tal-videosharing, fosthom is-servizzi bħall-midja soċjali meta l-forniment ta' kontenut awdjoviżiv ma jkunx l-iskop prinċipali tas-servizz iżda xorta jkun jikkostitwixxi funzjonalità essenzjali tiegħu. Permezz tagħha, l-atturi online iridu jiżguraw, bħalma jagħmlu l-atturi tal-midja tradizzjonali, li l-utenti huma protetti mid-diskors ta' mibegħda u li l-minorenni huma mħarsa mill-kontenut dannuż. Il-pjattaformi online iridu jieħdu azzjoni kontra l-kontenut immarkat, li jinċita l-vjolenza, il-mibegħda u t-terroriżmu, u jiżguraw r-reklamar u t-tqegħid tal-prodotti xierqa fil-programmi għat-tfal. F'dan il-kuntest, il-linji gwida jipprovdu sett ta' għodod għall-Istati Membri biex jgħinuhom jivvalutaw liema servizzi online għandhom jaqgħu fl-ambitu tal-qafas tal-midja Ewropea. Barra minn hekk, dawn jidentifikaw lista ta' indikaturi rilevanti li l-Istati Membri jistgħu jużaw meta jiġu biex jevalwaw jekk il-kontenut awdjoviżiv hux essenzjali, u mhux biss parti minuri jew anċillari tal-pjattaforma online. Barra minn hekk, dawn iqisu n-natura dinamika tal-ambjent tal-pjattaformi online u għalhekk għandhom l-għan li jiżguraw il-flessibbiltà f'dan il-qasam. Kuntest Id-Direttiva riveduta dwar is-Servizzi tal-Media Awdjoviżiva ġiet adottata fl-2018 biex tindirizza l-bidliet fix-xena tal-midja fl-Ewropa. Din tikkontribwixxi għal ambjent regolatorju aktar ġust għall-atturi kollha tal-midja awdjoviżiva madwar l-UE u tiżgura protezzjoni aħjar tat-telespettaturi meta jaċċessaw il-kontenut tal-midja awdjoviżiva, inkluż fuq l-internet. Barra minn hekk, testendi ċerti regoli tal-UE għall-pjattaformi tal-videosharing, fosthom xi servizzi tal-midja soċjali u oħrajn li l-“funzjonalità essenzjali” tagħhom tkun li jipprovdu kontenut awdjoviżiv. Dawn is-servizzi jeħtieġ jieħdu miżuri biex jipproteġu lill-utenti tagħhom mill-kontenut illegali u dannuż. Id-Direttiva saħħet l-obbligi tal-promozzjoni tax-xogħlijiet Ewropej fis-servizzi on-demand, li jridu jiżguraw sehem ta' mill-inqas 30% tal-kontenut Ewropew fil-katalgi tagħhom u jagħtu prominenza lil dan il-kontenut. Id-Direttiva teżiġi li meta meħtieġ, il-Kummissjoni tipprovdi linji gwida dwar l-applikazzjoni prattika tal-kriterju tal-“funzjonalità essenzjali” fid-definizzjoni ta' pjattaformi tal-videosharing, dwar il-kalkolu tas-sehem ta' xogħlijiet Ewropej kif ukoll id-definizzjoni ta' “udjenza baxxa” u “fatturat baxx” meta jiġu applikati l-eżenzjonijiet relatati. Għalhekk illum tħabbru żewġ settijiet ta' linji gwida, wara konsultazzjoni mar-rappreżentanti rilevanti tal-Istati Membri tal-UE (mal-hekk imsejjaħ Kumitat ta' Kuntatt). Permezz ta' konsultazzjoni pubblika mmirata, li saret fi Frar u Marzu 2020, inkisbu l-fehmiet tal-partijiet konċernati, speċjalment fir-rigward ta' kwistjonijiet tekniċi speċifiċi. Għal aktar tagħrif Linji Gwida għad-Direttiva riveduta dwar is-Servizzi tal-Media Awdjoviżiva Mistoqsijiet u Tweġibiet – Linji Gwida għad-Direttiva riveduta dwar is-Servizzi tal-Media Awdjoviżiva Id-Direttiva dwar is-Servizzi tal-Media Awdjoviżiva